Oudpolisieman in hof vir moord op ‘Cosas Vier’Argieffoto (Foto: Daniel Bone/Pixabay) ŉ Voormalige polisiebeampte verbonde aan die destydse veiligheidspolisie sal Dinsdag in die hof verskyn vir sy beweerde aandeel in die sogenaamde Cosas Vier se moord. Eustice Madikela, Ntshingo Mataboge en Fanyana Nhlapo – studente verbonde aan die Congress of South African Students (Cosas) – is byna 40 jaar gelede vermoor toe hulle na ’n ou ongebruikte pomphuis gelok is onder die voorwendsel dat hulle militêre opleiding daar sou ontvang. Plofstof is egter destyds deur die veiligheidspolisie in die pomphuis geplaas waarna ’n ontploffing die lewe van Madikela, Mataboge, Nhlapo geëis het. Nóg ’n student, Zandisile Musi, is destyds ernstig beseer maar het oorleef. Die beskuldigde wat later vandag in die Kagiso-landdroshof verskyn, was glo destyds ŉ polisiebeampte en ŉ kenner in die hantering van plofstof. Phindi Mjonondwane, woordvoerder van die Nasionale Vervolgingsgesag (NVG), sê die beskuldigde word daarvan beskuldig dat hy die plofstof in die pomphuis geplaas het op versoek van brig. Jan Carel Coetzee, destydse bevelvoerder op Vlakplaas. ’n Askari (informant) genaamd Ephraim Mfalapitsa het die Cosas-studente in Februarie 1982 na die pomphuis in die omgewing van Krugersdorp gelok. Die plofstof het later afgegaan maar eers nadat Mfalapitsa die pomphuis verlaat het onder die voorwendsel dat hy kwansuis nog toerusting uit die taxi sou gaan haal waarmee hulle na die pomphuis gery het. Die studente se dood is destyds uitgemaak as militêre opleiding wat skeefgeloop het en dat die studente eindelik hulself opgeblaas het. Mfalapitsa is in Augustus vanjaar op drie aanklagte van moord aangekla en sou na verwagting later vandeesmaand verhoor word. Mjonondwane sê die verhoor mag egter vertraag word aangesien die staat beoog om die aanklagte te wysig sodat Mfalapitsa en die oudpolisieman saam verhoor kan word.